19. december 2022 Nr. 1561

**Illersornissamut qullersaqarfiup politiinut ikiuinera aammalu utaqqiisaasumik sakkutooqarfinnik pilersitsineq pillugit Kalaallit Nunaannut nalunaarut**

Politiit atuuffiat pillugu inatsimmi, § 24 c aamma 24 e malillugit, peqqussutikkut nr. 1320, 23. september 2022-meersukkut Kalaallit Nunaannut atuutilersinneqartoq, forsvarsministerip isumaqatiginiareerneratigut, aalajangersarneqarpoq:

**Kapitali 1**

Illersornissamut qullersaqarfiup politiinut ikiuinera

**§ 1.** Politiit Illersornissamut qullersaqarfimmit ikiorneqarnissamut noqqaasinnaapput aamma ikiorneqarsinnaapput politiit suliassaannik naammassinninnermut atatillugu, politiit atuuffiat pillugu inatsimmi § 24 a, imm. 1-imi allassimasunik. Taamaattunik noqqaassuteqartoqarsinnaavoq taamaallaat, politiit nammineq isumalluutaat naammanngippata imaluunniit Illersornissamut qullersaqarfiup isumalluutaat naammappata taamaaqataanik suliassap pineqartup naammassinissaanut, tak. politiit atuuffiat pillugu inatsimmi § 24 a, imm. 2.

*Imm. 2.* Hjemmeværnet-imiit aamma Issittumi Sakkutooqarfiup ataani nammineq piumassutsiminnik ikiuuttartuniit ikiorneqarnissamut noqqaassutit Kalaallit Nunaanni Politiinut tunniunneqartut Kalaallit Nunaanni Politiinit saqqummiunneqassapput, taamaattoq tak. imm. 3 aamma 4.

*Imm. 3.* Illersornissamut qullersaqarfimmiit imarsiornermi ikiorneqarnissamut noqqaassutit Kalaallit Nunaanni Politiinut tunniunneqartut Kalaallit Nunaanni Politiinit saqqummiunneqassapput. Kalaallit Nunaanni Politiit ikiorneqarnissamut noqqaassutip kopiia paasissutissiissutitut Naalagaaffiup politiivinut nassiutissavaa.

*Imm. 4.* Illersornissamut qullersaqarfiup timmisatortartuiniit ikiorneqarnissamut noqqaassutit Kalaallit Nunaanni Politiinut tunniunneqartut Kalaallit Nunaanni Politiinit saqqummiunneqassapput. Kalaallit Nunaanni Politiit ikiorneqarnissamut noqqaassutip kopiia paasissutissiissutitut Naalagaaffiup politiivinut nassiutissavaa.

*Imm. 5.* Illersornissamut qullersaqarfiup isumalluutaannit allanit ikiorneqarnissamut noqqaassutit Kalaallit Nunaanni Politiinut tunniunneqartut Naalagaaffiup politiivinit saqqummiunneqassapput.

*Imm. 6.* Illersornissamut qullersaqarfimmit Politiit immikkut paasiniaasartuinut ikiuinissamut noqqaassutit Politiit immikkut paasiniaasartuinit saqqummiunneqassapput.

*Imm. 7.* Naalagaaffiup politiivisa imaluunniit Politiit immikkut paasiniaasartuisa Illersornissamut qullersaqarfimmit ikiorneqarnissamut noqqaassutit pillugit Justitsministeria ilisimatissavaat, imm. 3-6 malillugit saqqummiunneqartunik, Justitsministeriap tamanna pillugu erseqqinnerusumik aalajangersagai malillugit.

*Imm. 8.* Kalaallit Nunaanni Politiit Illersornissamut qullersaqarfiup suliassanik naammassinninnissaanut allakkatigut ilitsersuummik suliaqassaaq, politiit suliassaanik naammassinninneranut Illersornissamut qullersaqarfik ikiuuppat. Ilitsersuusiaq minnerpaamik ikiuilluni suliassap imarisai erseqqissut pillugit paasissutissanik imaqassaaq, tassunga ilagitillugit piffissap atorneqartussap annertussusia, kiisalu najoqqutassiat Illersornissamut qullersaqarfiup, Naalagaaffiup politiivisa aammalu Politiit immikkut paasiniaasartuisa akornanni § 11 malillugu isumaqatigiissutaasut pillugit paasissutissat. Ilitsersuusiaq tunniunneqassaaq, Illersornissamut qullersaqarfiup politiinut ikiuinissaminik aallartitsinissaa sioqqullugu. Pisuni tuaviortuni, kalerriutigineqanngitsuni ilitsersuusiaq taamaattoq oqaasiinnakkut tunniunneqarsinnaavoq. Oqaasiinnakkut ilitsersuusiamik tunniussinerup kingorna, piaarnerpaamik allakkatigut ilitsersuusiaq suliarineqassaaq.

*Imm. 9.* Politiit noqqaassuteqarnerat tunuliaqutaralugu Illersornissamut qullersaqarfiup pisuni ataasiakkaani aalajangissavaa, noqqaassuteqarneq akuerineqarsinnaanersoq aammalu sulisoqarnikkut aamma atortutigut isumalluutit suut atorlugit naammassineqassanersoq.

*Imm. 10.* Kalaallit Nunaanni Politiit ikiorneqarnissamut noqqaassuteqarnerit tunniunneqartut aammalu ikiuunneq tiguneqartoq Politiini oqartussaqarfiup noqqaassuteqartup nalunaarsussavai. Kalaallit Nunaata politiivi aamma Politiit immikkut paasiniaasartui nalunaarsuinerit taamaattut Naalagaaffiup politiivinut nassiutissavai, taakkua Illersornissamut qullersaqarfimmit ikiorneqarnissamut noqqaassuteqarnernik tunniunneqartunik aammalu ikiuinernik tiguneqartunik tamanik nalunaarsuissallutik. Taamaattoq Illersornissamut qullersaqarfiup Politiit immikkut paasiniaasartuinut ikiuineri pillugit nalunaarsuinerit Naalagaaffiup politiivinut taamaallaat nassiunneqassapput, ikiuineq suliassanut tunngappat, Kalaallit Nunaata politiivi sinnerlugit Politiit immikkut paasiniaasartuinit isumagineqartunik.

**§ 2.** Politiit atuuffiat pillugu inatsimmi § 24 a malillugu, Illersornissamut qullersaqarfiup politiinut ikiuunnerat politiit aqutsisuutillugit ingerlanneqassaaq aammalu politiit suliassanik pineqartunik isumaginninnerannut malittarisassanik atuuttunik naapertuuttumik, tak. politiit atuuffiat pillugu inatsimmi § 24 b, imm. 1, 1. imm.

*Imm. 2.* Politiit Illersornissamut qullersaqarfimmut malittarisassat pillugit passissutissiissapput, Illersornissamut qullersaqarfiup suliassanik naammassinninneranut atuuttuusunik, politiit suliassaat pillugit Illersornissamut qullersaqarfik politiinut ikiuukkaangat.

*Imm. 3.* Suliassanik naammassinninnermut politiit akisussaasuupput, politiit suliassaat pillugit Illersornissamut qullersaqarfik politiinut ikiuukkaangat, aammalu tassunga ilagitillugu taarsiissuteqarnissamut akisussaasuullutik tamatumunnga malittarisassat nalinginnaasut malillugit, kukkunernut aammalu sumiginnaanernut, suliassamik naammassinninnermut atatillugu pisimasinnaasunik.

*Imm. 4.* Illersornissamut qullersaqarfiup teknikkikkut, periataarsinnaanermut aammalu isumannaallisaanermut aalajangersagai atuuttut inunnut illersornissaq pillugu sulisunut atuutiinnassapput, politiinut ikiuuttunut, taakkua aalajangersakkat politiit aalajangersagaannut assingusunut akerliunngippata, tak. politiit atuuffiat pillugu inatsimmi § 24 b, imm. 1, 2. imm.

*Imm. 5.* Illersornissamut qullersaqarfik illersornissaq pillugu sulisunut, politiinut ikiuuttunut, ilitsersuutinik, malitassanik il. il. erseqqinnerusunik aalajangersaasinnaavoq, suliassanik pineqartunik isumaginninnermi ilitsersuutit, malitassat il. il. politiit malittarisassaannut akerliunngikkaangata.

**§ 3.** Politiit akisussaaffigivaat, illersornissaq pillugu sulisut, politiinut ikiuuttut, attuumassuteqartumik ilinniagaqareersimanissaat, politiinut ikiuulluni suliaqarnerup ingerlanneqarnissaanut tunaartaqartumik.

*Imm. 2.* Politiit immikkut paasiniaasartuisa akisussaaffigivaat, illersornissaq pillugu sulisut, Politiit immikkut paasiniaasartuinut ikiuuttut, attuumassuteqartumik ilinniagaqareersimanissaat, Politiit immikkut paasiniaasartuinut ikiuulluni suliaqarnerup ingerlanneqarnissaanut tunaartaqartumik.

*Imm. 3.* Pisuni immikkut illuinnartuni imm. 1 aamma 2 malillugit ilinniagaqarsimanissaq atuutinngitsoortinneqarsinnaavoq, illersornissaq pillugu sulisut attuumassuteqartut ikiuulluni suliassaq ingerlassinnaappassuk Illersornissamut qullersaqarfimmi atuuffimminni nalinginnaasumik ilinniagaqarsimanertik aammalu piginnaasatik tunuliaqutaralugit. Piginnaatinneqarnernik atuinissaq ikiuulluni suliamut ilaatinneqarpat, politiit pillugit inatsimmi kapitali 3-5 aammalu eqqartuussisarnermi inatsimmi tigisarinninneq, timikkut akuliunneq, misissuineq inunnut 15-it ataallugit ukiulinnut akuliunneq, kiisalu arsaarinnissuteqarneq aammalu edition pillugit malittarisassat malillugit politiit suliassaannut, illersornissaq pillugu sulisut politiitut piginnaatitaaffiit atornissaannut malittarisassat pillugit ilitsersorneqarsimassapput.

*Imm. 4.* Imm. 1 aamma 2 malillugit ilinniagaqarnissamut piumasaqaatit erseqqinnerusut Naalagaaffiup politiivisa aammalu Politiit immikkut paasiniaasartuisa aalajangersassavaat Illersornissamut qullersaqarfik suleqatigalugu.

*Imm. 5.* Politiit pisinnaapput, tamanna suliamut imaluunniit suliamut aalajangersimasumut naapertuuppat, illersornissaq pillugu sulisunut immikkut ittunik piumasaqaateqarsinnaapput (vandelskrav), Illersornissamut qullersaqarfiup politiinut ikiuunnerani peqataasussanut.

**§ 4.** Illersornissamut qullersaqarfiup politiinut ikiuunnerani Illersornissamut qullersaqarfimmiit sulisut toqqarneqarsimasut politiit atuuffiat pillugu inatsimmi kapitali 3-5 aamma eqqartuussisarnermi inatsimmi tigusarinninneq, timikkut akuliunneq, misissuineq, inunnut 15-it ataallugit ukiulinnut akuliunneq, kiisalu arsaarinnissuteqarneq aamma edition pillugit malittarisassat malillugit politiit piginnaatinneqarnerattuulli piginnaatinneqarsinnaapput, tak. politiit atuuffiat pillugu inatsimmi § 24 b, imm. 2, pkt. 1., taamaattorli tak. politiit atuuffiat pillugu inatsimmi § 24 a, imm. 3.

*Imm. 2.* Imm. 1 malillugu piginnaatitaaneq rigspolitichefip erseqqinnerusumik aalajangersaanera malillugu aammalu forsvarsministerip imaluunniiit ministerip tamatumunnga piginnaatitaata akuersereerneratigut pissaaq, taamaattoq tak. imm. 3.

*Imm. 3.* Politiit suliassaannut ikiuunnermi, Politiit immikkut paasiniaasartuinit ingerlanneqartumi, imm. 1 malillugu piginnaatitaaneq Politiit immikkut paasiniaasartuisa pisortaata erseqqinnerusumik aalajangersaanera malillugu aammalu forsvarsministerip imaluunniiit ministerip tamatumunnga piginnaatitaata akuersereerneratigut pissaaq.

*Imm. 4.* Imm. 1 malillugu piginnaatitaaneq, politiitut piginnaatitaanerit killiligaasut pillugit kiisalu suliap naammassineqarnissaanut pissaanermik atueriaatsinik sunik atuisinnaanermut nassuiaammik imaqassaaq.

*Imm. 5.* Illersornissaq pillugu sulisut, politiitut piginnaatitaanernik atuisinnaatitaasut, suliap pineqartup naammassineqarnerani toqqaannartumik politiinut atassuteqassapput. Pisuni tuaviortuni, kalerriutigineqanngitsuni piumasaqaat tamanna oqartussaqarfimmiit piginnaatitsisuusumiit saneqqunneqarsinnaavoq, suliassap pineqartup naammassineqarnissaanut pisariaqartitsineq naapertorlugu.

**Kapitali 2**

Sakkutooqarfiugallartunik pilersitsineq

**§ 5.** Politiit atuuffiat pillugu inatsimmi § 24 e malillugu Illersornissamut qullersaqarfik sakkutooqarfiugallartunik pilersitsisinnaavoq sakkutuunut danskinut aamma nunami allamiunut aamma taakkua atortuinut, Kalaallit Nunaanni sakkutooqarfiit aalajangersimasut avataanni inissisimasunut, ulorianartut pitsaaliorniarlugit aamma pinngitsoortinniarlugit.

*Imm. 2.* Sakkutooqarfiugallartut, mianerisisassat allat allatut periarfissaqartitsinngippata, pisariaqartitsineq naapertorlugu pisuni tulliuttuni taamaallaat pilersinneqarsinnaapput:

1. Sakkutuut danskit aamma nunami allamiut aamma taakkua atortuisa innuttaasut talittarfiini aamma timmisartoqarfiini tikinneranni aamma aallarneranni.
2. Nunami allamiut sakkutuuisa umiarsuaasa innuttaasut talittarfiinut tikeraarneranni, isumannaallisaanikkut pineqaatissiissutit immikkut ittut alaatsinaanneqarnissaat pisariaqartutut nalilerneqarpat.
3. Utaqqiisaarutaasumik sakkutuut toqqorsiviinik imaluunniit tammaarsimaffiinik pilersitsinermut atatillugu isumannaallisaalluni killigititanik pilersitsinermi.
4. Sakkutooqarfiunngitsumi sakkutuut atortuinik isasoortoqarneranut imaluunniit assigisaanik pisoqarneranut atatillugu isumannaallisaalluni killigititanik pilersitsinermi.

*Imm. 3.* Sakkutooqarfiugallartunik pilersitsinerit tamatigut politiit pisortaannit akuerineqartarnissaat piumasaqaataavoq.

*Imm. 4.* Sakkutooqarfiugallartumik pilersitsinnginnermi akuersissummik piniartoqaqqaartassaaq. Pisuni tuaviortuni, kalerriutigineqanngitsuni akuersissuteqarneq oqaasiinnakkut nalunaarutigineqarsinnaavoq. Oqaasiinnakkut akuersilluni nalunaaruteqarnermi politiit pisortaata pingaartissavai § 7, imm. 1, nr. 1-imiit 3-mut pisut naasuiaatigineqartut, aammalu tamatuma kingorna sapinngisamik piaarnerpaamik § 6-8 malillugit allakkatigut akuersissummik piniartoqassaaq aammalu suliaqartoqassalluni.

**§ 6.** Sakkutooqarfiugallartumik pilersitsinissamut akuersissut, Illersornissamut qullersaqarfiup saqqummiussaa tunuliaqutaralugu, politiit pisortaanniit nalunaarutigineqassaaq. Saqqummiussaq minnerpaamik makkuninnga imaqassaaq:

1. Sakkutooqarfiugallartumik pilersitsinissamut tunngavilersuut.
2. Nunap pissusiatigut aamma piffissatigut sumiiffimmi killiliussat.
3. Sumiiffimmi isumannaassutsip aamma torersuunerup attatiinnarnissaannut najoqqutassiat.
4. Sumiiffimmi nalunaaqutsersuineq pillugu paasissutissat.

Imm.2. Sakkutooqarfiugallartumik pilersitsinissap politeeqarfinnut arlaqartunut attuumassuteqarpat, taava Illersornissamut qullersaqarfiup Naalagaaffiup politiivi ilisimatissavai. Naalagaaffiup politiivisa piffinni politiit pisortaasa akuersillutik nalunaarnerisa ingerlateqqinnissaat isumagissavaat.

**§ 7.** Illersornissamut qullersaqarfiup sakkutooqarfiugallartumik pilersitsinissamut saqqummiussaanik nalilliinermut atatillugu politiit pisortaata pisut tulliuttut pingaartissavai:

1. Sumiiffimmi pineqartumi pisut atuuttut qanoq ittuuneri.
2. Sumiiffimmi pineqartumi politiit isumannaatsuunermik isumagininnissaanut periarfissaat.
3. Innuttaasunut aamma nunap sanaartukkatigut aaqqissuunneqarneranut sunniutaasinnaasut.

*Imm. 2.* Illersornissamut qullersaqarfiup sakkutooqarfiugallartumik pilersitsinissamut saqqummiussaa pillugu politiit pisortaata naliliinissamut atugassaminik Illersornissamut qullersaqarfik paasissutissanik annertunerusunik noqqaassuteqarfigisinnaavaa.

*Imm. 3.* Sakkutooqarfiugallartumik pilersitsinissaq nuna tamakkerlugu upalungaarsimanermik suliaqartunut sunniuteqassappat, politiit pisortaata Naalagaaffiup politiivi ataqatigiissaaqatigissavai.

**§ 8.** Politiit pisortaata sakkutooqarfiugallartumik pilersitsinissamut akuersissutaa tamatigut Illersornissamut qullersaqarfimmut allakkatigut nalunaarutigineqartassaaq aammalu minnerpaamik makkuninnga imaqassalluni:

1. Sakkutooqarfiugallartumik pilersitsinissamut tunngavilersuut.
2. Nunap pissusiatigut aamma piffissatigut sumiiffimmi killiliussat.
3. Sumiiffimmi killilersuinermut piumasaqaatit.
4. Sumiiffimmi pilersitsiviusumi politiitut sulinermi pisinnaasut isumagineqarnissaannut najoqqutassiat.

*Imm. 2.* Politiit pisussaaffigivaat sakkutooqarfiugallartumik pilersitsineq pillugu innuttaasut ilisimatinneqarnissaat.

**§ 9.** Illersornissamut qullersaqarfiup pisussaaffigivaa sumiiffimmi sakkutooqarfiugallartumik pilersitsinissamut nunaminertamik pineqartumik atuinissamut inatsisit malillugit akuersissummik pigisaqartumiit akuersissummik piniarnissaq. Akuersissut taamaattoq tiguneqareersimassaaq, politiit pisortaanniit akuersissummik piniarnissaq sioqqullugu.

*Imm. 2.* Pisuni tuaviortuni, kalerriutigineqanngitsuni politiit akuersissutaat piniarneqarsinnaavoq, Illersornissamut qullersaqarfiup sumiiffimmi pineqartumi inatsisit malillugit nunaminertamut piginnittuusunit akuersissummik piniarneranut ilutigitillugu.

**Kapitali 3**

Aalajangersakkat allat

**§ 10.** Nalunaarummi uani taaguummut Illersornissamut qullersaqarfik-mut aamma ilaatinneqarput Issittumi Sakkutooqarfiup ataaniittut Hjemmeværnet aamma nammineq piumassutsiminnik suliaqartut, taaguummili Hjemmeværnet-imi ilaatinneqaratik Illersornissamut qullersaqarfiup immikkoortui allat.

**§ 11.** Illersornissamut qullersaqarfik, Naalagaaffiup politiivi aamma Politiit immikkut paasiniaasartui nalunaarut una naapertorlugu pisariaqartitsinerlu naapertorlugu suleqatigiinneq pillugu najoqqutassianik erseqqinnerusunik isumaqatigiissuteqartassapput.

**§ 12.** Nalunaarut atuutilissaaq ulloq 1. januar 2023.

*Justitsministeria, ulloq 19. december 2022*

Peter Hummelgaard

/ Marie Green